laion/Wikipedia-Exotic huggingface dataset:
תצפית עבר

תצפית עבר: גאולתו של כריסטופר קולומבוס (באנגלית: Pastwatch: The Redemption of Christopher Columbus) הוא רומן מדע בדיוני מאת הסופר האמריקני אורסון סקוט קארד. הספר עוסק בחייו ובפעולותיו של מגלה הארצות כריסטופר קולומבוס. חלק גדול מהעלילה עוסק בקבוצת מדענים אשר נוסעים בזמן למאה ה-15 על מנת לשנות את האופן שבו התפתח הקשר בין העולם הישן לעולם החדש. הספר נכתב באנגלית, ותורגם לצרפתית, פולנית, רוסית, ספרדית, הונגרית ועברית. יצא לאור בעברית בהוצאת אופוס בשנת 1999, בתרגומו של רחביה ברמן. בעתיד, האדם המציא מכונה שמאפשר לראות אירועים שהתרחשו בעבר ("תצפית עבר"). טאג'ירי היא חוקרת "תצפית עבר", המתמחה בקולוניזציה של האיים הקאריביים ובחייו של כריסטופר קולומבוס. יום אחד היא מגלה שהמכונה מאפשרת לשלוח הודעות לעבר. טאג'ירי, בעלה חוסיין וביתם דיקו, ממונים לאחראים על מיזם שליחת ההודעות לעבר. טאג'ירי והחוקרים מגלים שתוכניתו המקורית של קולומבוס הייתה לשחרר את ארץ הקודש מהכיבוש המוסלמי, ורק בעקבות התערבות מהעתיד הוא החליף את מטרתו לחציית האוקיינוס האטלנטי כדי להגיע להודו. החוקרים מבינים שבקו הזמן המקורי, שבה קולומבוס פנה לירושלים, האימפריה של הטלקסקלה פלשה לאירופה, שיעבדה אותה, והביאה אליה את מנהג קורבן האדם. כדי למנוע את הזוועה, גורמים מקו הזמן המקורי שלחו הודעה לקולומבוס אשר הסיטה אותו לגלות את אמריקה לפני שהאימפריות המקומיות יוכלו לצבור כוח מספק כדי לשעבד את אירופה. פתרון זה אמנם מנע את שעבודה של אירופה אבל גרם להרס רב בקרב הילידים שבאמריקה. טאג'ירי וציוותה מחליטים שעליהם לשנות את ההיסטוריה כך שאף אחת מהזוועות לא תתרחש. הם שולחים שלושה נוסעים בזמן לאמריקה. שניים מגיעים זמן רב לפני הגעת קולומבוס לאמריקה. הם משתמשים בווירוסים מהונדסים גנטית כדי לפתח בקרב האמריקאים חסינות למחלות העולם הישן, שגרמו למוות כה רב, ועמלים לחזק את החברות הקאריביות לקראת בואו של קולומבוס, בין השאר על ידי הפצה של דת כמו נוצרית ועל ידי ביטול קורבן האדם. כשקולומבוס מגיע לקאריביים, הנוסעים בזמן מטביעים את ספינתו כך שלא יוכל לעזוב. נטוש בעולם החדש, קולומבוס לומד לכבד את דרכיהם של המקומיים, והאימפריות של העולם הישן והחדש נפגשות כשהן שוות זו לזו בכוחן. האפילוג מתאר את העתיד שנבנה כך כאוטופיה, ומתאר כיצד ארכאולוגים בקו הזמן החדש מוצאים הודעה מהצוות של טאג'ירי המתאר את ההתערבות. תצפית עבר, באתר OCLC (באנגלית)
אנדריי קיסקה

אנדריי קיסקה (בסלובקית: Andrej Kiska‏; נולד ב-2 בפברואר 1963 בפופרד) הוא איש עסקים ונדבן סלובקי, שכיהן כנשיא סלובקיה בשנים 2014–2019. הוא רץ לנשיאות סלובקיה כמועמד עצמאי ונבחר בסיבוב השני של הבחירות כשגבר על יריבו, ראש הממשלה רוברט פיצו. מהנדס אלקטרוניקה בהכשרתו. הוא בן לקבוצה האתנית הגורלית. קיסקה נולד בפופרד בשנת 1963 בימי הרפובליקה הסוציאליסטית הצ'כוסלובקית. הוא למד הנדסה בפקולטה לאלקטרוטכניקה של בית הספר הטכני הגבוה (כיום - האוניברסיטה הטכנית הסלובקית) בברטיסלאבה. התמחה במיקרואלקטרוניקה ועבד כמהנדס בחברה הממשלתית "נפטופרויקט".בשנת 1990 אחרי מהפכת הקטיפה, היגר לארצות הברית, בה עבד באתרי בנייה ובמכירת כריכים בתחנות דלק. בהתחלה הפסיד את כל חסכונותיו בעסק שנכשל. כעבור שנתיים חזר לסלובקיה ועסק בניהול עסקים בתחום מוצרי יוקרה. יחד עם אחיו הבכור הקים בהמשך שתי חברות המיקרו אשראי "מיקרו טאטרה", "טריאנגל" ו"קוואטרו" (1996) שסיפקו סחורות במיקרואשראי.עסקיו שגשגו והוא הפך למיליונר. בשנת 2005 העביר את החברה קווארטו לבנק VÚB. בשנת 2006 הקים עמותה שלא למטרות רווח הקרויה "המלאך הטוב" (Dobrý anjel), שדרכה תורמים עוזרים למשפחות שנקלעו למצוקה כספית כתוצאה מבעיות בריאות חמורות (כמו סרטן). עד שנת 2013 מעל 120,000 משפחות תרמו לעמותה זו 20 מיליון אירו ל-5,000 משפחות. בסיבוב ראשון של הבחירות לנשיאות סלובקיה, רץ קיסקה לתפקיד כשהוא טירון פוליטי ועמד במקום השני עם 24% מהקולות, אחרי ראש הממשלה רוברט פיצו (28% מהקולות). מכיוון שאף אחד מהמועמדים לא זכה ליותר מ-50% מהקולות, ב-29 במרץ 2014 התקיים סיבוב שני, שבו זכה קיסקה בכמעט 60% מקולות המצביעים. הוא נכנס לתפקיד הנשיא ב-15 ביוני 2014. בתחום מדיניות החוץ קיסקה תומך בעצמאות חבל קוסובו ובהכרתו הרשמית כמדינה עצמאית. הוא ביקר את מהלכי רוסיה באוקראינה, ובניגוד לראש הממשלה פיצו ולנשיא צ'כיה מילוש זמאן תמך בסנקציות נגדה. את משכורתו כנשיא הוא תרם לנזקקים. בנושאי משפחה הוא בדעה שהתא המשפחתי מתבסס על קשר בין גבר ואשה[דרוש מקור]. אנדריי קיסקה גר בפופרד והוא נשוי למרטינה לבית ז'יבורוב ואב לחמישה ילדים, שניים מהם מנישואיו הראשונים למריה קיסקובה 2011 - Cesta manažéra z pekla, alebo, Ako robiť charitu úspešne a so srdcom (דרך המנג'ר אל הגיהנום, או איך לעסוק בנדבנות בהצלחה ועם לב) נובמבר 2006 - תואר "מנג'ר השנה" מטעם המגזין TREND 2011 - פרס "כנף הגביש" על נדבנות החל מ-2014 כנשיא הרפובליקה זכה קיסקה ב: אות המסדר על שם אנדריי הלינקה, על שמו נקרא "משמר הלינקה", דרגה א אות המסדר על שם לודוביט שטור, דרגה א הצלב על שם מילן רסטיסלב שטפאניק דרגה א הצלב על שם פריבינה דרגה א מדיה וקבצים בנושא אנדריי קיסקה בוויקישיתוף אתר האינטרנט הרשמי של אנדריי קיסקה אנדריי קיסקה, ברשת החברתית פייסבוק אנדריי קיסקה, ברשת החברתית אקס (טוויטר) פרטים ביוגרפיים (בסלובקית) האתר הרשמי
שירה אבין

שירה אבין (נולדה ב-1962) היא אשת ציבור שכיהנה כממלאת מקום ראש העיר ברמת השרון. אבין גדלה בראשון לציון, בת למשפחת לוינשטיין והיא בוגרת הגימנסיה הריאלית. שירתה בצה"ל כקצינת ח"ן, ת"ש ונפגעים. היא בוגרת לימודי אמנות ועיצוב.[דרושה הבהרה] בשנת 1987 עברה להתגורר ברמת השרון. בשנת 2003 נבחרה למועצת רמת השרון, ובשנת 2008 נבחרה לקדנציה שנייה במועצת העיר ומונתה לסגנית ראש העירייה וממלאת-מקומו. בסוף שנת 2013 הכריז ראש העירייה, יצחק רוכברגר, על נבצרות, בעקבות העמדתו לדין בעבירות מרמה והפרת אמונים. אבין, שבבחירות לרשויות המקומיות הוצבה במקום השני ברשימתו של רוכברגר, "רמת השרון שלנו", מונתה לממלאת מקום ראש העיר בפועל. במסגרת כהונתה, יזמה והובילה תוכנית אב לנגישות ("עיר נגישה לכל תושביה"), תוכנית אב לשילוט והקמת מנהלת למרחב הציבורי. בשנת 2014, בעודה מכהנת כממלאת מקום ראש עיריית רמת השרון בפועל, נקלעה לעימות חריף עם קודמה בתפקיד, יצחק רוכברגר. ביוני 2015, לאחר הרשעתו של רוכברגר, הודיעה אבין על הדחתו ממועצת העירייה, אך החלטתה זו בוטלה על ידי בית המשפט. אבין התמודדה בבחירות לראשות עיריית רמת השרון שנערכו ב-12 בינואר 2016. במהלך הבחירות, תמכו בה חברי הכנסת ממפלגת העבודה יצחק הרצוג ושלי יחימוביץ'. היא לא נבחרה, וסיימה את תפקידה בעירייה עם מינויו של אבירם גרובר, שניצח בסיבוב השני של הבחירות ונבחר. אבין שימשה כחברה בדירקטוריון של החברה למתנ"סים, ברמה הכלל-ארצית. במסגרת פעילותה, הקימה את פורום יושבי הראש של החברה למתנ"סים ועמדה בראשו. אבין חיה בזוגיות עם גיל ואם לשני בנים. שירה אבין, ברשת החברתית פייסבוק שירה אבין באתר הבחירות המיוחדות 2016 פוליטיקה - הכר את הסגנית ומ"מ: שירה אבין, באתר קול ברמה, 3 במרץ 2013 אמצעי הנגשה הותקנו בעירייה(הקישור אינו פעיל, 3.12.2020), באתר של עיריית רמת השרון רמת-השרון הנגישה 47 תחנות אוטובוס בעיר, באתר "מגפון", 24 באוקטובר 2012 מרדכי גילת ועוזי דיין, קרב המאסף של רוכברגר, באתר ישראל היום, 13 בנובמבר 2014 ראש עיריית רמת השרון איציק רוכברגר וממלאת מקומו שירה אבין: הטחת האשמות הדדית חסרת תקדים(הקישור אינו פעיל, 3.12.2020), אתר "השרון פוסט", 7 בפברואר 2015 אילן ליאור, ביהמ"ש ביטל את הדחת רוכברגר ממועצת העיר רמה"ש, באתר הארץ, 21 ביוני 2015 יצחק הרצוג, תמיכה בשירה אבין(הקישור אינו פעיל) שלי יחימוביץ', איגרת תמיכה(הקישור אינו פעיל)
ניירי דון פורטר

ניירי דון פורטר OBE (באנגלית: Nyree Dawn Porter;‏ 22 בינואר 1936 – 10 באפריל 2001) הייתה שחקנית תיאטרון, קולנוע וטלוויזיה ילידת ניו זילנד. פורטר נולדה בעיר נייפר שבניו זילנד בשנת 1936. שמה המקורי הוא Ngaire, והשם Nyree הוא תעתיק פונטי של שם זה. עבודת המקצועית הראשונה הייתה בסיור הופעות עם "ניו זילנד פליירס טרסט". היא זכתה לשבחים על הופעתה כג'סיקה ב"הסוחר מוונציה" וכג'ולייט במחזה "רומנוף וג'ולייט". עוד הופיעה פורטר בהצגות רוויו ובמחזות זמר. ב-1958 זכתה בתחרות כישרונות לשחקניות צעירות בשם "מיס סינמה" בארגון של "Rank", והפרס היה טיול מסביב לעולם ומבחן בד בלונדון. מבחן הבד היה כנראה תעלול פרסומי בלבד, אבל פורטר עברה לגור בבריטניה והחליטה להישאר שם. עד מהרה החלה לשחק בתיאטרון. הופעת הבכורה שלה בווסט אנד הייתה במחזה "Look Who's Here" בתיאטרון פורצ'ן בדרורי ליין. בהמשך שיחקה בתפקיד קוני במחזה הראשון של ניל סיימון בווסט אנד "לך תקע בחצוצרה", ובמחזות נוספים. ב-1990 גילמה שתי דמויות במחזמר "יום ראשון בפארק עם ג'ורג'" מאת סטיבן סונדהיים בתיאטרון הלאומי, ושיחקה בתפקיד אוליביה במחזה "הלילה השנים עשר" בתיאטרון שו, ובתפקיד רוזלינד במחזה "כטוב בעיניכם" בפסטיבל לאדלו. בסיור הופעות באוסטרליה שיחקה במחזה "Beyond Reasonable Doubt" מאת ג'פרי ארצ'ר, וכן במחזמר "המלך ואני". בקולנוע הופיעה פורטר בסרט "The Cracksman", ב-"Two Left Feet" ובאנתולוגיה של סרטי האימה "The House That Dripped Blood" ו-"From Beyond the Grave". היא השתתפה בתוכניות טלוויזיה שונות, והיא זכורה בעיקר מתפקידה כאייריני בסדרת הדרמה "ההגדה לבית פורסייט" ובתפקיד הרוזנת קרוליין בסדרה "The Protectors". ב-1968 כיכבה פורטר בסדרה הקומית "Never a Cross Word" וחמש שנים אחר כך שיחקה בסדרה של ג'רי אנדרסון "The Protectors". בסדרה היומית "For Maddie With Love" גילמה פורטר את הדמות הראשית, אישה שנותרו לה חודשים מעטים לחיות. בתפקיד הבעל הופיע השחקן איאן הנדרי. שתי העונות של הסדרה שודרו ב-1980 וב-1981. בסדרה "הגומלים" השתתפה פורטר בתפקיד אורח בפרק "Death on The Slipway". בעלה הראשון, ביירון או'לירי, מת ב-1970 ממנת יתר של תרופות. פורטר נישאה שוב ב-1975 לשחקן רובין הלסטיד. בני הזוג התגרשו ב-1987 אחרי הולדת בתם נטליה פרנצ'סקה הלסטיד. ב-1970 הוענק לה תואר קצינה במסדר האימפריה הבריטית (OBE). ב-2001 נפטרה פורטר בוונדסוורת' שבלונדון ממחלת הלוקמיה. גופתה נשרפה ונטמנה בבית הקברות שבפאטני וייל. ניירי דון פורטר, במסד הנתונים הקולנועיים IMDb (באנגלית) ניירי דון פורטר, באתר AllMovie (באנגלית) ניירי דון פורטר, באתר Rotten Tomatoes (באנגלית) ניירי דון פורטר, באתר Metacritic (באנגלית) ניירי דון פורטר, במסד הנתונים הקולנועיים KinoPoisk (ברוסית) Obituary in The Guardian ניירי דון פורטר, באתר "Find a Grave" (באנגלית) Year of birth given as 1936 at findmypast.co.uk, which contains the following "Death record transcript": Civil registration event: Death Name: PORTER, Ngaire Dawn Registration district: Wandsworth County: London Year of registration: 2001 Month of registration: April Date of Birth:22 January 1936 District no: 2561A Reg no: A100A Ent no: 042 DOR: 401 White, Leonard (2003). Armchair Theatre: The Lost Years. Tiverton, Cheshire, England: Kelly Publications. p. 261. ISBN 978-1-903053-18-8. Nyree Dawn Porter (Obituary), The Telegraph, 12 April 2001
Mrs. Robinson

Mrs. Robinson (מילולית: גברת רובינסון) הוא שיר של צמד המוזיקאים האמריקאי סיימון וגרפונקל, שנכתב על ידי פול סיימון. גרסה מוקדמת של השיר הופיעה בסרט "הבוגר" משנת 1967, וכן מופיע השיר באלבום האולפן הרביעי של הצמד Bookends מ-1968. בשנת 1968 הגיע למקום הראשון במצעד הבילבורד הוט 100, והיה לשירם השני של הצמד שמגיע לראש הטבלה לאחר The Sound of Silence. ב-1969 זכה בפרס גראמי עבור ההקלטה הטובה ביותר של השנה. מספר זמרים ידועים ביצעו גרסאות כיסוי לשיר במהלך השנים, ביניהם פרנק סינטרה, למונהדס ובון ג'ובי. בעת שעבד הבמאי מייק ניקולס על סרטו "הבוגר" הוא נשבה בקסמם של שירי סיימון וגרפונקל, להם נהג להאזין באותה התקופה , ונפגש עם יו"ר חברת ההקלטות של סיימון וגרפונקל – קולומביה רקורדס – כדי לחתום על חוזה מולם לכתיבת מוזיקה עבור הסרט. פול סיימון לא קיבל בברכה את הרעיון וחשש מהתמסחרות של הצמד באם ימכרו שירים לסרט, אך הסכים לכתוב שיר או שניים עבור הסרט לאחר שהתרשם מהתסריט שכתב מייק ניקולס. מספר שבועות לאחר מכן, סיימון הציע לניקולס שני שירים חדשים שכתב - "Punky's Dilemma" ו-"Overs". ניקולס התרשם שהשירים אינם מתאימים לסרט ושאל את סיימון אם כתב שירים נוספים לצמד, וסיימון השמיע לו גרסה מוקדמת של שיר שכתב והלחין בשם "Mrs. Roosevelt" - גברת רוזוולט - על שם אלינור רוזוולט, אשתו של נשיא ארצות הברית לשעבר פרנקלין רוזוולט. ניקולס התלהב מאוד מהשיר וביקש לשנות את שמו לגברת רובינסון, על שם אחת הדמויות הראשיות בסרטו, וכך הופיע השיר בסרט ובאלבום, ומוכר כיום. בשנת 1969 זכה השיר בשני פרסי גראמי בטקס גראמי ה-11, כולל לתקליט השנה של השנה. למרות שהסרט "הבוגר", שבו הופיע השיר, היה מועמד לכמה פרסי אוסקר וזכה בפרס על הבימוי, השיר לא היה רשאי להיות מועמד לאוסקר על פי חוקי הפרס, משום שלא נכתב במיוחד עבור הסרט. מידע על היצירה "Mrs. Robinson" באתר מיוזיק בריינז מידע על הקומפוזיציה "Mrs. Robinson" באתר AllMusic גרסאות נוספות ל"Mrs. Robinson" באתר SecondHandSongs עמוד השיר באתר songfacts.com (באנגלית) Readers' Poll: The 10 Best Soundtrack Songs מ-http://www.rollingstone.com The 500 Best Pop Songs (Nos. 500-301): Staff List, בילבורד, ‏17 באוקטובר 2023 (באנגלית אמריקאית) זוכי גראמי ה-11 מתוך www.GRAMMY.com חוקי האוסקר, ר' עמוד 20
בית ספר לאמנויות לחימה

בית ספר לאמנויות לחימה (באנגלית: Kickin' It, בתרגום חופשי בועטים בזה) היא קומדיית מצבים של דיסני XD, ששודרה החל מה-13 ביוני 2011 ועד ל-25 במרץ 2015. לסדרה יש 4 עונות ו-84 פרקים. בישראל, הסדרה משודרת בערוץ דיסני ישראל החל מ-2012. ככל הנראה העונה הרביעית לא תשודר בישראל. ג'ק וחבריו צריכים לשפר את התדמית הגרועה של אקדמיית אמנויות הלחימה בובי וואסבי. אתר האינטרנט הרשמי של בית ספר לאמנויות לחימה (באנגלית) "בית ספר לאמנויות לחימה", במסד הנתונים הקולנועיים IMDb (באנגלית) "בית ספר לאמנויות לחימה", באתר Rotten Tomatoes (באנגלית) "בית ספר לאמנויות לחימה", באתר דיסני+ סדרות (באנגלית) "בית ספר לאמנויות לחימה", במסד הנתונים הקולנועיים KinoPoisk (ברוסית) עונות חדשות ל'בית ספר לאמנויות לחימה' ול'מעבדה לכוחות על' ביום השני, ה-17 בפברואר באתר Zap2it
סטיב הארווי

ברודריק סטיבן "סטיב" הארווי (באנגלית: Broderick Stephen "Steve" Harvey; נולד ב-17 בינואר 1957) הוא קומיקאי, מנחה טלוויזיה, שחקן ושדרן רדיו אמריקאי, המנחה את תוכנית האירוח The Steve Harvey Morning Show ואת סכסוך משפחתי. פרק זה לוקה בחסר. אנא תרמו לוויקיפדיה והשלימו אותו. הארווי נולד ב-17 בינואר 1957 לג'סי, כורה פחם, ולאלואיז, עקרת בית. שמו הראשון ברודריק נקרא על שמו של השחקן ברודריק קרופורד. בהמשך עברה משפחתו של הארווי להתגורר בקליבלנד שבאוהיו, לרחוב East 112th, כאשר בשנת 2015 שמו של רחוב זה שונה כאות כבוד ל'דרך סטיב הארווי' (Steve Harvey Way). סיים תיכון בגלנוויל אוהיו בשנת 1974. לאחר התיכון למד באוניברסיטת וירג'יניה המערבית ובאוניברסיטת המדינה קנט. בצעירותו עבד בעבודות מזדמנות בהן דוור, סוכן מכירות של חברת ביטוח, מנקה שטיחים ומתאגרף. בשנים 1994–1995, כיכב בסיטקום "Me and the Boys" ברשת ABC, בדמותו של סטיב טאוור, אלמן עם שלושה בנים שמנהל חנות וידאו. משנת 2010 הוא מנחה את תוכנית הבידור Family Feud (אנ'). הארווי נבחר להנחות את תחרות מיס יוניברס ב-2015. בעת ההכרזה על הזוכה טעה הארווי והכריז בטעות על מיס קולומביה כעל זוכה במקום מיס הפיליפינים. הארווי תיקן את טעותו לאחר דקות ספורות כשמיס קולומביה כבר עמדה נרגשת עם סרט וכתר הזכייה. בשנת 2022 החל להנחות את תוכנית המציאות-המשפטית "Judge Steve Harvey" ברשת ABC, שמסגרתה דומה במקצת לתוכנית המיתולוגית "השופטת ג'ודי". הסדרה עלתה בבכורה ב-4 בינואר 2022 והרשת הזמינה לתוכנית עד כה 10 פרקים. מדיה וקבצים בנושא סטיב הארווי בוויקישיתוף אתר האינטרנט הרשמי של סטיב הארווי סטיב הארווי, ברשת החברתית אקס (טוויטר) סטיב הארווי, ברשת החברתית טיקטוק סטיב הארווי, במסד הנתונים הקולנועיים IMDb (באנגלית) סטיב הארווי, באתר AllMovie (באנגלית) סטיב הארווי, באתר Rotten Tomatoes (באנגלית) סטיב הארווי, במסד הנתונים הקולנועיים KinoPoisk (ברוסית) סטיב הארווי, באתר MusicBrainz (באנגלית) סטיב הארווי, באתר Yandex.Music (ברוסית) סטיב הארווי, באתר Discogs (באנגלית) סטיב הארווי, באתר Songkick (באנגלית) סטיב הארווי, באתר Genius סטיב הארווי, באתר בילבורד (באנגלית) סטיב הארווי, באתר אנציקלופדיה בריטניקה (באנגלית) http://www.filmreference.com/film/15/Steve-Harvey.html http://www.imdb.com/name/nm0367724/bio http://www.clevescene.com/scene-and-heard/archives/2015/01/16/cleveland-just-renamed-e-112th-st-steve-harvey-way http://www.mercurynews.com/tv/ci_15560802 https://www.youtube.com/watch?v=Su3FVsxlNWc/
Home

Home היא מילה באנגלית שפירושה "בית" האם התכוונתם ל... Home (מחזה, 1970) – מחזה מאת דייוויד סטורי Home (מחזה, 1979) – מחזה מאת סאם-ארט וויליאמס Home (סרט, 2009) – סרט דוקומנטרי משנת 2009 Home (פסקול) Home (אלבום) – אלבום של דיקסי צ'יקס Home (שיר של קובי מרימי) Home (שיר מהמחזמר The Wiz) – שיר מתוך המחזמר והסרט "The Wiz" Home (שיר של משין גאן קלי, X Ambassadors וביבי רקסה) Home (שיר של טופיק) Home (שיר של אדוארד שארפ אנד דה מגנטיק זירוס) בית
תיין סיין

תיין סיין (בבורמזית: သိန်းစိန်,‏ נולד ב-20 באפריל 1945) הוא איש צבא בדימוס (בדרגת לוטננט גנרל) ופוליטיקאי בורמזי, ששימש כנשיא מיאנמר (בורמה) ממרץ 2011 ועד 2016. כמו כן כיהן כראש הממשלה בשנים 2011-2007 ודגל במדיניות מתונה ושל רפורמות אחרי שנים רבות של משטר צבאי בארצו. נבחר מטעם מפלגת האחדות, הסולידריות והפיתוח. הרפורמות שממשלתו יזמה כללו הקלת הצנזורה, שחרורם של אסירים פוליטיים רבים והפסקת פרויקט שנוי במחלוקת בתחום הכוח ההידרואלקטרי שעמד להתבצע בשיתוף פעולה עם סין. בבחירות ב-1 באפריל 2012 התאפשרה השתתפות מפלגת האופוזיציה החשובה ביותר - הליגה הלאומית לדמוקרטיה (NLD). בעקבות המדיניות שיזמה ממשלתו של תיין סיין נבחרה בורמה בשנת 2014 לעמוד בראש איגוד מדינות דרום-מזרח אסיה (ASEAN), השתפרו יחסי המדינה עם ארצות הברית והוקלו הסנקציות נגדה. תיין סיין נולד במשפחת איכרים בכפר הקטן קיונקו בדלתה של הנהר איראוואדי (אנ'), באזור הידוע בימינו כעיירה נגאפודאוו, כצעיר מבין שלושה אחים. למד באקדמיה לשירותי ביטחון, אותה סיים עם תואר בשנת 1968. בהמשך עלה בהיררכיה הצבאית ושימש קצין בצבא הקבע במשך ארבעים שנה. בשנת 1988 היה למייג'ור בחטיבה 55 של חיל הרגלים באזור סגאינג. למד קורס במכללה לפיקוד ומטה בקאלאוו במדינת שאן ושירת כמפקד גדוד הרגלים 89 על יד קאלאי, באותו אזור, סגאינג. ב-1991 חזר ליאנגון ובשנת 1992 הועלה לדרגת קולונל. שירת בהמשך כקצין בכיר בתפר שבין המטה הכללי של הצבא ומשרד הביטחון. בשנת 1995 קודם לדרגת גנרל חטיבתי ונשאר לשרת במשרד הביטחון. ב-1996–2000 פיקד על המפקדה האזורית המשולשת בקיאינג טונג, במדינת שאן, בגבול עם סין, לאוס ותאילנד, אזור שבו שרצו סוחרי סמים, וצבאות מקומיים הקשורים אליהם - הצבא המאוחד של מדינת ווא ומיליציית לאהו. בשנת 1997 התקדם לדרגת מייג'ור גנרל והתקבל לשורות המועצה הממלכתית לשלום ופיתוח (SPDC), החונטה הצבאית ששלטה אז במדינה. במאי 2007 אחרי שראש הממשלה סו וין חלה בלאוקמיה, תיין סיין נכנס לתפקיד במקומו. אחרי הדחת ראש שירותי המודיעין הגנרל חין ניונט, התמנה תיין סיין למזכיר הראשון של המועצה. ב-29 באפריל 2010 התפטר תיין סיין משורות הצבא יחד עם עוד 22 קצינים, כדי להתחיל פעילות פוליטית אזרחית במסגרת המפלגה לאחדות, סולידריות ופיתוח, מייסודה של החונטה הצבאית. הוא עמד בראש אספה לאומית שחוקקה את החוקה החדשה של מיאנמר. נבחר לנשיאות בפברואר 2011. הוא הושבע כחודש וחצי לאחר מכן. בנובמבר 2015 אורגנו במינאנגמה בחירות ראשונות חופשיות שבהן ניצחה מפלגתה של אונג סן סו קי, הליגה הלאומית לדמוקרטיה. תיין סיין עמד בראש תהליך העברת השלטון לנשיא החדש הטין קיאו. תיין סיין נשוי לחין חין וין ולזוג שלוש בנות. הוא סובל ממחלת לב ויש לו קוצב לב. יום אחרי שעזב את תפקיד הנשיא, נודע שתיין סיין עומד לפרוש למנזר כנזיר בודהיסטי בדומה לאביו. לפי ידיעה בפייסבוק הוא אימץ את השם או סנטידהאמה וחי במנזר בפין או לווין. הוא הוסמך כנזיר על ידי אשין ננדמלבהיוואמסה. עיטור מסדר האיחוד הבורמזי בדרגת מפקד גדול (אגא מאהה תריי סיתו - Agga Maha Thray Sithu) עיטור המסדר המפואר של האמת בדרכת מפקד גדול (אגא מאהה תירי תודהאמה - Agga Maha Thiri Thudhamma) מדיה וקבצים בנושא תיין סיין בוויקישיתוף כתבה ב-BBC ב-10.11.2014Profile: Myanmar President Thein Sein תיין סיין, באתר אנציקלופדיה בריטניקה (באנגלית) [x-president Thein Sein to ordain as monk report-Ex-president Thein Sein to ordain as monk: report- DVB Multimedia Group DVB Multimedia Group
פעילות פאראפונקציונלית

פעילות פאראפונקציונלית (מאנגלית: Parafunctional activity) היא הפעלת אחד מחלקי הגוף בצורה שונה משימושו הטבעי. מונח זה שימושי בעיקר במקצועות רפואת השיניים על מנת לתאר שימושים פאראפונקציונליים של הפה, הלשון והלסת. דוגמאות לפעילויות פאראפונקציונליות הן חריקת שיניים, דחיקת לשון, כסיסת ציפורניים וכל שימוש של הפה שאינו קשור לאכילה, שתיה או דיבור.  בניגוד לדעה הרווחת, פעולות פונקציונליות (כלומר, פעולה טבעית של אחד מאיברי הגוף), כמו לעיסה, אינן הגורם המרכזי לשחיקה בחומר השן. פעילות פאראפונקציונלית היא כוח הרסני יותר מכמה סיבות. בעוד שבזמן הלעיסה השיניים נוגעות אחת בשנייה לעיתים נדירות, חריקת שיניים עשויה להתרחש מספר שעות ביום, בדרך כלל בזמן שינה. הלחץ המופעל על השיניים בזמן הפעולות הפונקציונליות נע בין 20 psi  ל-80 psi. מן הצד האחר, הלחץ המופעל על השיניים בזמן פעולות פאראפונקציונליות יכול להגיע אף ל-3000 psi. כיוון הכוחות בזמן פעילות פונקציונלית הוא אנכי לציר האורך של השיניים. כיוון זה גורם לנזק המועט ביותר לשן כתוצאה מהמבנה האנטומי של חיבור השן לעצם. לעומת זאת, פעילות פאראפונקציונלית יוצרת כוח אופקי על השיניים.  כוחות חזקים עשויים לפעול על השיניים גם בזמן מקרים שבהם הגוף מפעיל רפלקס מגן. כאשר אדם חש בלחץ בזמן תאונת דרכים לדוגמה, הלסתות ננעלות בחוזקה. פעולה זו נחשבת פעולה פאראפונקציונלית, למרות שיש לה תפקיד פונקציונלי.  לכוחות החזקים שמופעלים בזמן הפעילות הפאראפונקציונלית משמעות בבחירת הטיפול הנכון למטופל. הכוחות שמופעלים בזמן הפעילות חזקים בעשרות מונים על הכוחות הטבעיים שפועלים על השיניים בזמן מנוחה. לעיתים, שיחזורים דנטליים, כמו כתרים וסתימות, עשויים להיות מושפעים מפעילות שכזאת וליפול או להישחק תוך זמן קצר. לכן, במקרים כאלה רופא השיניים יעדיף להציע למטופל טיפול שעמידותו לפעילות הפאראפונקציונלית גבוהה יותר מאשר טיפולים אחרים. חריקת שיניים הפרעת שינה
פוהל

פוהל הוא שם משפחה ממקור גרמני (Pohl). האם התכוונתם ל... אוסוולד פוהל – קצין אס אס בכיר לורנס פוהל – לקס לוגר, מתאבק עבר אמריקאי משפט פוהל – אחד ממשפטי נירנברג פול
גשר אבני מדרך

גשר אבני מִדְרָךְ הוא גשר הבנוי ממקבץ אבנים המסודרות זו לצד זו במרווחים של עד עשרות סנטימטרים (כגודל של צעד אחד של בן אדם) ויוצרות מבנה של גשר פשוט או משטח מוגבה, המאפשר להולכי רגל לעבור מעל מכשול טבעי (כדוגמת נחל). בשונה מסוגי גשרים אחרים, לגשר מסוג זה אין מיפתח ראשי. גשר אבני מדרך, לצד גשרי בולי עץ, מהווה ככל הנראה את סוג הגשר העתיק ביותר שנבנה אי פעם. גשר אבני מדרך במחוז סארי באנגליה גשר אבני מדרך בפארק הלאומי "אזור האגמים" באנגליה מעברה (נקודת חצייה) מדיה וקבצים בנושא גשר אבני מדרך בוויקישיתוף http://www.sctrails.net/trails/LIBRARY/TrailTerms.htm "Glossary of Trail and Greenway Terms"]. South Carolina State Trails Program. 2008. Retrieved 5 January 2014].
אלי סמית

אַלי סמית (באנגלית: Ali Smith; נולדה ב-1962) היא סופרת ומחזאית סקוטית. סמית נולדה באינוורנס להורים ממעמד הפועלים. היא למדה באוניברסיטת אברדין ולאחר מכן בקולג' ניוהם באוניברסיטת קיימברידג', אך לא סיימה את לימודי הדוקטורט. היא עבדה כמרצה באוניברסיטת סטרטלקייד עד שלקתה בתסמונת התשישות הכרונית ומאז היא סופרת במשרה מלאה. בנוסף היא כותבת טורים עבור הגארדיאן והשבועון הספרותי The Times Literary Supplement. סמית מתגוררת כיום בקיימברידג' עם בת זוגה, הקולנוענית שרה ווד. בשנת 2007 סמית נבחרה כחברה באגודה המלכותית לספרות. בשנת 2015 הוענק לה תואר גבירה מפקדת במסדר האימפריה הבריטית על פועלה הספרותי. בשנת 2019 קיבלה תואר דוקטור לשם כבוד מאוניברסיטת ניוקאסל. סמית פרסמה עד כה חמישה קובצי סיפורים, עשרה רומנים ושבעה מחזות. שלושה מספריה היו מועמדים ברשימה הקצרה לפרס מאן בוקר ורבים מהם זכו במספר פרסים מקומיים אחרים. כמו: רומן, הוצאת בבל, 1998; מאנגלית: שרון פרמינגר בת פוגשת בן: רומן, הוצאת פן וידיעות ספרים, 2008; מאנגלית: שרון פרמינגר עולם מלון: רומן, הוצאת בבל, 2008; מאנגלית: דפנה רוזנבליט המקרית: רומן, הוצאת בבל, 2010; מאנגלית: ארנה קזין סתיו: רומן, ספרית פועלים, 2019; מאנגלית: דבי אילון מדיה וקבצים בנושא אלי סמית בוויקישיתוף אלי סמית (1962-), דף שער בספרייה הלאומית אלי סמית, ברשת החברתית Goodreads
עאפיה סידיקי

עאפיה סידיקי (באורדו: عافیہ صدیقی, נולדה ב-2 במרץ 1972 בקראצ'י, פקיסטן) היא פעילת טרור פקיסטנית מרצה כיום עונש מאסר בארצות הברית, לאחר שהורשעה ב-2010 בתקיפה וניסיון לרצח של אמריקניים ששירתו באפגניסטן. בעלת דוקטורט במדעי המוח מאוניברסיטת ברנדייס שבארצות הברית. סידיקי הגיעה לארצות הברית כסטודנטית ללימודי תואר ראשון באוניברסיטת יוסטון ב-1990. לאחר שלושה סמסטרים היא עברה ל-MIT, ממנו קבלה תואר בביולוגיה. היא המשיכה את לימודיה בתחום הקוגניטיבי של מדעי המוח באוניברסיטת ברנדייס וקיבלה תואר דוקטור ב-2001. בתחילת 2003, במהלך מלחמת אפגניסטן (שיזמה ארצות הברית בעקבות פעילות אל-קאעידה), חזרה סידיקי לפקיסטן. ח'אלד שיח' מוחמד, מי שנחשב למתכנן הראשי של פיגועי 11 בספטמבר, נעצר ונחקר. בחקירתו במרץ 2003, הוא מסר  את שמה בחקירה כשליחה ואשת כספים של אל-קאעידה, והיא נוספה לרשימת המבוקשים לחקירה של ה-FBI. סידיקי ירדה למחתרת לאחר מכן, עם שלושת ילדיה, עד למעצרה בראזני שבדרום אפגניסטן על ידי המשטרה האפגנית, ב-17 ביולי 2008. כאשר נעצרה היו ברשותה מסמכים ורשימות על הכנת חומרי חבלה, וכן מיכלי נתרן ציאניד. היא עוכבה לתשאול. למחרת נורתה על ידי אנשי צבא ו-FBI אמריקניים שהגיעו למקום, לאחר שלכאורה ירתה לכיוונם באמצעות רובה שהושאר ללא השגחה על ידי אחד החוקרים. סידיקי הוטסה על ידי ה-FBI לניו יורק והואשמה בבית משפט בסעיפי תקיפה וניסיון לרצח של אזרחים אמריקניים בתחנת המשטרה בראזני, אפגניסטן. המשפט החל בספטמבר 2008, וסידיקי הכחישה את המיוחס לה. ב-3 בפברואר 2010, לאחר 18 חודשים במעצר, היא נשפטה והורשעה, ונגזרו עליה מאוחר יותר באותה שנה 86 שנות מאסר. בפקיסטן הפכה סידיקי לסמל לאומי כקורבן השיטה האמריקנית, וטענתה לחפות זכתה לתמיכה מפוליטיקאים מכל הקשת הפוליטית, מאיסלאמיסטים, ומהתקשורת הפקיסטנית. במרץ 2010, אחרי הרשעתה, הן ראש הממשלה יוסוף רזא גילאני והן מנהיג האופוזיציה נוואז שריף התחייבו לפעול לשחרורה. מדיה וקבצים בנושא עאפיה סידיקי בוויקישיתוף אתר האינטרנט הרשמי של עאפיה סידיקי